《喜雨再用前韵》
宋代·王十朋

南国久无雨，渴心欲生埃。麦既枯且死，木亦黄而摧。

方春云已火，未夏蚊成雷。刺史固有罪，斯民自宜哀。

真人及大士，久出应思回。闭阳纵诸阴，愧无董生才。

林鸠厌呼唤，石燕徒低徊。有日上扶桑，无云起阳台。

方修九渊祀，遽闻尺木催。想惊阿香梦，疑噀栾巴杯。

夜中檐溜响，枕上愁颜开。愿遍普天下，不止泉山隈。

莫作鼎湖浪，因风下崔嵬。明朝贺雨诗，定自莆中来。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。